奉送果上人住開先寺
作者：王之道
朝代：宋

paragraphs: 我昔遊成均，年少心猶童。
倒床即甘寢，寧問達與窮。
精爽忽飛越，夢到廬山中。
廬山最佳處，二林占西東。
開先在其間，泉石清而雄。
分明我所記，古刹磨碑豐。
長銜似持節，覺來夢還空。
俛仰殆三絕，蹭蹬老更癃。
貴賤等夢爾，覺夢一理同。
持節何足道，得時可三公。
說夢乃夢語，笑殺懶散翁。
翁今往開先，憑何警盲聾。
將此一轉語，截斷雙石谼。
源源自何來，其去何所終。